SK Úradný vestník Európskej únie C 304/23

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2011/C 304/12

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„UVA DI PUGLIA“

ES č.: IT-PGI-0005-0653-11.10.2007

CHZO ( X ) CHOP ( )

1. Názov:

„Uva di Puglia“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.6: Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1:

CHZO „Uva di Puglia“ sa týka len odrôd stolového hrozna Italia b., Victoria b., Regina b., Michele Palieri n. a Red Globe rs. vypestovaných v oblasti určenej v oddiele 4. Hrozno patrí do obchodných tried „Extra“ a „Prima“.

Stolové hrozno určené na konzumáciu musí mať tieto charakteristiky: celý strapec musí vážiť najmenej 300 g, priemer jednotlivých bobúľ odrody Victoria musí byť najmenej 21 mm, odrody Regina 15 mm a odrôd Italia, Michele Palieri a Red Globe 22 mm (priemer v strede); farba je v prípade odrôd Italia, Regina a Victoria jasná svetložltá, v prípade odrody Michele Palieri intenzívna zamatovo čierna a v prípade odrody Red Globe rubínovo červená; cukornatosť hroznovej šťavy odrôd Italia, Regina a Red Globe musí byť najmenej 14 °Brix a odrôd Victoria a Michele Palieri najmenej 13 °Brix. Pomer stupňov Brix k celkovému obsahu kyselín vo všetkých odrodách musí byť najmenej 22.

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Všetky fázy pestovania a zberu hrozna „Uva di Puglia“ sa musia uskutočniť vo výrobnej oblasti určenej v oddiele 4.

3.6. Osobitné pravidlá pri krájaní, strúhaní, balení atď.:

Každé balenie musí byť uzatvorené (vložením do sieťky, zabalením systémom flow-pack, vo vrecúškach so samolepiacim uzáverom a v priehľadnom perforovanom obale). Použité typy balení: debnička na 5 kg hrozna netto; debničky môžu byť vyrobené z lepenky, dreva, preglejky alebo plastu; lepenková debnička na 2 kg, 2,5 kg alebo 3,0 kg hrozna netto; košíky na hrozno s hmotnosťou 2 kg, 1,5 kg, 1 kg, 0,75 kg alebo 0,5 kg netto vyrobené z polypropylénu alebo PET s vonkajším obalom z plastu, dreva alebo lepenky; vrecúška na 0,5 kg alebo 1 kg hrozna netto vyrobené z PET s vonkajším obalom z plastu, dreva alebo lepenky. Balenie sa musí vykonávať v oblasti uvedenej v oddiele 4, aby sa predišlo poškodeniu hrozna pri doprave alebo nadmernej manipulácii s negatívnymi následkami na jeho celistvosť a farbu. Stolové hrozno musí byť zabalené takým spôsobom, aby bolo náležite chránené.

3.7. Osobitné pravidlá pri označovaní:

Okrem symbolu Spoločenstva a loga výrobku musí byť každé balenie označené na tej istej strane etiketou, ktorá je viditeľná zvonku a ktorá obsahuje tieto údaje uvedené čitateľným a nezmazateľným písmom: meno/názov a adresa alebo identifikačný symbol alebo kód baliarne a výrobcu hrozna a príslušné označenia a informácie požadované v právnych predpisoch.

Proporcie písma v logu sa musia prísne dodržiavať v súlade s obrázkom uvedeným ďalej.

Je však povolené použiť logo v inej mierke.

Logo s uvedením CHZO sa opakuje na samolepiacom štítku alebo páske okolo balenia s rôznymi priemermi.

4. Stručné vymedzenie zemepisnej oblasti:

Výrobná oblasť stolového hrozna „Uva di Puglia“ zahŕňa celé územie obcí v provincii Bari, Barletta-Andria-Trani, Brindisi, Foggia, Taranto a Lecce, ktoré sa nachádzajú v nadmorskej výške do 330 m.

5. Spojenie so zemepisnou oblasťou:

5.1. Špecifickosť zemepisnej oblasti:

Výrobná oblasť stolového hrozna „Uva di Puglia“ má na pestovanie uvedených odrôd ideálne pôdne a klimatické podmienky: stredné pôdy s bohatou štruktúrou, vysokým obsahom celkových uhličitanov a aktívneho vápenca, bohaté na draslík, vápnik a horčík. Klímu, ktorá je mierna aj v zimných mesiacoch, priaznivo ovplyvňuje Jadranské more a vietor z oblasti pahorkatiny Murgia. Nízka úroveň zrážok na jar a v lete doplnená občasným zavlažovaním, vysoká úroveň slnečného svitu v danej oblasti a mierne vetry – to všetko sú podmienky spĺňajúce potreby viniča hroznorodého, ktorý miluje slnečné lúče. Vysoká špecializácia pestovateľov v Apúlii – ktorá sa odovzdávala a stále odovzdáva z generácie na generáciu – pokiaľ ide o pestovanie hrozna, manipuláciu s ním a jeho balenie, posilňuje kvalitu výrobku.

5.2. Špecifickosť výrobku:

Dobré meno stolového hrozna „Uva di Puglia“ je spojené s jeho mimoriadne úspešným pestovaním a vývozom, v dôsledku čoho sa toto hrozno často uvádza v knihách, štúdiách a časopisoch. „Uva di Puglia“ je hrozno s najväčším rozšírením pestovania v Taliansku a s najväčším objemom vývozu do zahraničia. „Uva di Puglia“ vyniká svojimi krásnymi a jednotnými strapcami, intenzívnym sfarbením, jasnou šupkou a chrumkavými jadierkami; za tieto vlastnosti vďačí vhodnosti výrobnej oblasti a vysokej špecializácii pestovateľov.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Reputáciu stolového hrozna „Uva di Puglia“ treba vidieť v historických a ekonomických súvislostiach; prvé zmienky o tomto hrozne sú z konca devätnásteho storočia. V tom čase, aj napriek dlhej ceste a náchylnosti hrozna podliehať skaze, čo sú dva hlavné faktory obmedzujúce jeho vývoz, hrozno „Uva di Puglia“, ktoré bolo oproti iným druhom odolnejšie, mohlo byť dodávané v bezchybnom stave aj na zahraničné trhy, napríklad do Nemecka. Osobitnú zmienku si zasluhuje priekopnícka práca Sergia Musciho, ktorý v roku 1869 začal posielať stolové hrozno z Apúlie z mesta Bisceglie (Bari) do Milána, Turína a Bologne, a Francesca De Villagomez, takisto pochádzajúceho z Bisceglie, ktorý v roku 1880 začal posielať stolové hrozno z Apúlie do Nemecka.

Pestovanie hrozna „Uva di Puglia“ sa postupne rozširovalo rovnako ako jeho vývoz, ako je to zachytené v údajoch Inštitútu pre zahraničný obchod (ICE); medzinárodné trhy ho preto považujú za typické pre túto výrobnú oblasť. Zásielky hrozna „Uva di Puglia“ z oblastí jeho pestovania dosiahli začiatkom 40. rokov 20. storočia objem stoviek železničných vozňov denne. V roku 1975 dosiahol vývoz hrozna „Uva di Puglia“ 62,4 % produkcie talianskeho stolového hrozna určeného pre zahraničné trhy; tento podiel vzrástol na 52,7 % v roku 1980 a na 74,1 % v roku 1985. Práve v dôsledku úspechu pestovania a vývozu sa o hrozne „Uva di Puglia“ opakovane písalo v knihách, štúdiách a odborných časopisoch. Organizácia pre hospodársku spoluprácu a rozvoj (OECD) vydala v roku 1979 knihu s názvom „Stolové hrozno“ (ako súčasť série „Medzinárodná štandardizácia ovocia a zeleniny“), ktorá obsahuje zaujímavé fotografie tohto hrozna. V knihe sú fotografie debničiek plných hrozna, na ktorých možno vidieť jasné odkazy na Apúliu.

Táto úspešná produkcia a vývoz vypovedajú aj o dokonalej interakcii medzi výnimočnou vhodnosťou zemepisnej oblasti a špecializáciou pestovateľov; oba tieto faktory prispeli k dosiahnutiu najvyššej úrovne kvality a získavaniu čoraz väčšieho uznania zo strany spotrebiteľov doma aj v zahraničí. Jasné odkazy na vhodnosť danej oblasti a vysokú špecializáciu pestovateľov stolového hrozna sa datujú od začiatku dvadsiateho storočia. V tejto súvislosti Vivarelli v roku 1914 v správe o situácii v Apúlii poukázal na priaznivé vlastnosti klímy a pôdy, ako aj na prístup pestovateľov hrozna, ktorí „si uvedomujú, že nesmú zanedbávať osobitnú starostlivosť venovanú pestovaniu“. Starostlivosť, ktorá je aj dnes zrejmá zo spôsobu, akým pestovatelia vykonávajú presné a starostlivé ručné operácie pri úprave výhonkov a strapcov, odstraňovaní listov a výhonkov a nasmerovaní výhonkov tak, aby im poskytli správne množstvo svetla. Všetky tieto činnosti podporujú vývoj a optimálnu zrelosť hrozna, čím sa zabezpečí nižší výskyt kryptogamických chorôb a lepšia uchovateľnosť hrozna. Historický význam stolového hrozna „Uva di Puglia“ je teda potvrdený nielen neustále rastúcim dopytom na domácom i zahraničnom trhu, ale aj uznaním od hospodárskych subjektov z iných výrobných oblastí.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

Úplné znenie špecifikácie výrobku sa nachádza na webovej adrese:

http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

priamo na domovskej stránke ministerstva poľnohospodárstva, potravinárstva a lesníctva (Ministero delle politiche agricole alimentari e forestali) (http://www.politicheagricole.it) kliknutím na „Qualità e sicurezza“ (v pravej hornej časti obrazovky) a potom na odkaz „Disciplinari di Produzione all’esame dell’UE“.

(1) Ú. v. EÚ L 93, 31.3.2006, s. 12.